Jesu o ka Tempeleng | Lintho Tseo Bana ba Ithutang Tsona Bibeleng
THUTO EA 72
Ha Jesu a Ntse a Hola
Josefa le Maria ba ne ba lula Nazaretha le Jesu le bana ba bona ba bang. Josefa o ne a phelisa ba lelapa la hae ka ho betla mapolanka ’me a ruta bana ba hae ka Jehova le Molao oa hae. Lelapa la hae le ne le lula le ea synagogeng ho ea rapela ’me selemo le selemo le ea Jerusalema moketeng oa Paseka.
Ha Jesu a le lilemo li 12, lelapa labo le ile la ea Jerusalema joalokaha e le tloaelo. Motse oo o ne o le hole ’me o phethesela batho ba tlileng moketeng oa Paseka. Ka mor’a moo, Josefa le Maria ba kena tseleng ba khutlela hae, ba nahana hore Jesu o tsamaea le ba bang ba seng ba le pele. Empa ha ba mo sheba har’a beng ka bona, ba se ke ba mo fumana.
Ba khutlela Jerusalema ’me ba qeta matsatsi a mararo ba ntse ba mo batla. Qetellong, ba fihla tempeleng. Ba fumana Jesu, a lutse har’a mesuoe a e mametse ka hloko ’me a e botsa lipotso. Mesuoe e ne e makaletse bohlale ba Jesu hoo le eona e ileng ea qala ho mo botsa lipotso, ’me ea hlolloa ke likarabo tsa hae. E ne e bona hore o utloisisa Molao oa Jehova.
Josefa le Maria ba ne ba khathatsehile haholo. Maria a re: ‘Ngoana, ke khale re u batla. U tsoa kae?’ Jesu a re: ‘Le ne le sa tsebe hore ke lokela ho ba ka tlung ea Ntate?’
Ka mor’a moo, Jesu a khutlela habo Nazaretha le batsoali ba hae. Josefa a mo ruta mosebetsi oa ho betla mapolanka. U nahana hore Jesu o ne a le joang ha a ntse a hola? Ha Jesu a ntse a hola, o ile a hlalefa ’me Molimo le batho ba mo rata.
“Ke thabetse ho etsa thato ea hao, Molimo oa ka, molao oa hao o ka har’a litho tsa ka tse ka hare.”—Pesaleme ea 40:8
Lipotso: Josefa le Maria ba ile ba fumana Jesu hokae? O ne a etsa’ng moo?
Matheu 13:55, 56; Mareka 6:3; Luka 2:40-52; 4:16; Deuteronoma 16:15, 16
Ha ho bonolo ho mamela batsoali ba hao kamehla. Ithute kamoo mohlala oa Jesu o ka u thusang.
O Ile a Sireletsa Lelapa la Hae, a le Hlokomela a ba a Tiisetsa
Josefa o ile a sireletsa lelapa la hae ka litsela life? Ke hobane’ng ha a ile a isa Maria le Jesu Egepeta?